ΓΝΩΜΗ ΤΟΥ ΕΥΡΩΠΑΪΚΟΥ ΝΟΜΙΣΜΑΤΙΚΟΥ ΙΔΡΥΜΑΤΟΣ κατόπιν αιτήματος του Συμβουλίου της Ευρωπαϊκής Ένωσης δυνάμει του άρθρου 106 παράγραφος 6 και του άρθρου 109 ΣΤ παράγραφος 8 της συνθήκης για την ίδρυση της Ευρωπαϊκής Κοινότητας (εφεξής «Συνθήκη»), καθώς και δυνάμει του άρθρου 42 του καταστατικού του ΕΣΚΤ, όσον αφορά την πρόταση της Επιτροπής για απόφαση του Συμβουλίου σχετικά με τα στατιστικά στοιχεία που θα χρησιμοποιούνται για τον καθορισμό της κλείδας κατανομής για την εγγραφή στο κεφάλαιο της Ευρωπαϊκής Κεντρικής Τράπεζας (εφεξής πρόταση) (98/C 190/06)

CON/98/15

1. Την παρούσα γνώμη ζήτησε το Συμβούλιο της Ευρωπαϊκής Ένωσης με την από 6 Μαρτίου 1998 επιστολή του. Για το σκοπό αυτό, το Συμβούλιο διαβίβασε στο ΕΝΙ το έγγραφο COM(98) 725 τελικό. Το έγγραφο περιέχει την πρόταση και τη σχετική αιτιολογική έκθεση. Το ΕΝΙ είναι αρμόδιο να εκφέρει γνώμη δυνάμει του άρθρου 106 παράγραφος 6 και του αρθρου 109 ΣΤ παράγραφος 8 της συνθήκης.

2. Με την πρόταση επιδιώκεται ο καθορισμός των κανόνων που πρέπει να τηρεί η Επιτροπή κάθε φορά που παρέχει τα στατιστικά στοιχεία που θα χρησιμοποιούνται για τον καθορισμό της κλείδας κατανομής για την εγγραφή στο κεφάλαιο της Ευρωπαϊκής Κεντρικής Τράπεζας (ΕΚΤ). Οι εν λόγω κανόνες περιλαμβάνουν τον ορισμό, τις πηγές και τη μέθοδο υπολογισμού που θα χρησιμοποιούνται για τα στοιχεία σχετικά με το ΑΕΠ και τον πληθυσμό. Η Επιτροπή πρέπει να διαβιβάσει στο ΕΝΙ τα στατιστικά στοιχεία πριν από την ημερομηνία ίδρυσης της ΕΚΤ. Η ΕΚΤ πρέπει, μετά την ίδρυση της, να καθορίσει την κλείδα κατανομής για την εγγραφή στο κεφάλαιό της, χρησιμοποιώντας τα στοιχεία σύμφωνα με το άρθρο 29 παράγραφος 1 του καταστατικού του ΕΣΚΤ.

3. Το ΕΝΙ είναι σύμφωνο με τους ορισμούς για το ΑΕΠ και τον πληθυσμό που αναφέρονται στα άρθρα 2 έως και 6. Σε αντίθεση με τον καθορισμό της κλείδας κατανομής για το ΕΝΙ, ο οποίος πραγματοποιήθηκε στο πλαίσιο μιας εφάπαξ διαδικασίας που είχε προβλεφθεί να λάβει χώρα κατά την ίδρυση του ΕΝΙ, οι σταθμίσεις που αποδίδονται στις εθνικές κεντρικές τράπεζες για την κλείδα κατανομής όσον αφορά την ΕΚΤ πρέπει να αναπροσαρμόζονται ανά πενταετία μετά την ίδρυση της ΕΚΤ, σύμφωνα με το άρθρο 29 παράγραφος 3 του καταστατικού του ΕΣΚΤ. Το ΕΝΙ σημειώνει ότι με τις διατάξεις της παρούσας πρότασης επιδιώκεται επίσης η ρύθμιση, κατ' αναλογία, των μελλοντικών αναπροσαρμογών αυτού του είδους.

4. Το ΕΝΙ εγκρίνει την αρχή βάσει της οποίας η Επιτροπή (Στατιστική Υπηρεσία) πρέπει να συλλέγει τα στατιστικά στοιχεία σύμφωνα με καθορισμένες διαδικασίες. Το ΕΝΙ αποδίδει σημασία στην επικύρωση των στοιχείων από εθνικούς εμπειρογνώμονες. Συμφωνεί με την άποψη ότι τα στοιχεία σχετικά με τον πληθυσμό πρέπει να επικυρώνονται από την επιτροπή στατιστικού προγράμματος, καθώς και με το ότι τα στοιχεία σχετικά με το ΑΕΠ πρέπει να επικυρώνονται από την επιτροπή που αναφέρεται στο άρθρο 6 της οδηγίας του Συμβουλίου για την εναρμόνιση του καθορισμού του ΑΕΠ σε τιμές αγοράς.

5. Το ΕΝΙ συμφωνεί ότι η πρόταση πρέπει να διαλαμβάνει όχι μόνο τον ορισμό και τις πηγές της «πρώτης ύλης», αλλά και - χάριν της συνεκτικότητας . . . (συνέπειας) και της ακρίβειας - μεθοδολογικά ζητήματα που άπτονται της συνάθροισης των εν λόγω στοιχείων. Από αυτή την άποψη, το ΕΝΙ συμφωνεί με τους κανόνες που ορίζονται στα άρθρα 7, 8 και 9 της πρότασης. Προκειμένου να υπάρξει απόλυτη συνέπεια με τις προαναφερόμενες διατάξεις του καταστατικού του ΕΣΚΤ, θα ήταν ευκταίο να αντικατασταθούν οι όροι «(σ)την κλείδα κατανομής » με τους όρους «(σ)τα στοιχεία που αναφέρονται στην παρούσα απόφαση» στο κείμενο των άρθρων 8 και 9 της πρότασης.

6. Τέλος, όσον αφορά το άρθρο 10, το ΕΝΙ αναμένει την κοινοποίηση μιας πλήρους σειράς με στοιχεία που αναφέρονται στην πρόταση, όπως συνέβη και κατά το παρελθόν.

7. Η παρούσα γνώμη θα δημοσιευτεί στην Επίσημη Εφημερίδα των Ευρωπαϊκών Κοινοτήτων.

Φρανκφούρτη, 6 Απριλίου 1998